Euroopa Liidu Teataja L 126 , 22/05/2003 Lk 0022 - 0023



Komisjoni määrus (EÜ) nr 876/2003, 21. mai 2003, millega kehtestatakse nõukogu määruse (EÜ) nr 2347/2002 kohased erimeetmed Skagerrakis ja Põhjameres Taani süvamereliikide hooajalise püügi ning lossitud saagi suhtes EUROOPA ÜHENDUSTE KOMISJON, võttes arvesse Euroopa Ühenduse asutamislepingut, võttes arvesse nõukogu 16. detsembri 2002. aasta määrust (EÜ) nr 2347/2002, millega kehtestatakse süvamere kalavarude püügi suhtes kohaldatavad konkreetsed juurdepääsunõuded ja nendega seotud tingimused, [1] eriti selle artikli 3 lõiget 3, ning arvestades järgmist: (1) Määrusega EÜ) nr 2347/2002 keelatakse ühe merereisi jooksul pardale jätta, ümber laadida või lossida süvamereliike üldkoguses üle 100 kilogrammi, kui kõnealusel laeval ei ole süvamere kalapüügiluba. (2) Määrusega (EÜ) nr 2347/2002 on siiski ette nähtud, et komisjon võib liikmesriigi taotluse korral kehtestada hooajalise või rannalähedase püügi arvesse võtmiseks erimeetmeid. (3) Taani on palunud erimeetmete kehtestamist, et võtta arvesse süvamereliikide püügi hooajalisust Skagerrakis ja Norra vetes ICESi IV rajooni alapiirkonnas a. (4) Taani on teinud kättesaadavaks asjaomast püüki käsitleva üksikasjaliku teabe, osutades ilmsele vajadusele selliste meetmete järele, et vältida kalade vette tagasi laskmist, kuna seoses muude kalaliikide püügiga on vältimatu, et mõnel kuul aastas püütakse harilikult kuni 300 kilogrammi mõningaid süvamereliike, näiteks pikklesta. (5) Seetõttu on asjakohane lubada Taani laevadel, millel puudub süvamere kalapüügiluba, jätta pardale, ümber laadida või lossida kindlaksmääratud kogustes süvamereliike, et vähendada kalade vette tagasi laskmist ja asjaomasest püügist tulenevaid jääke. (6) Käesoleva määrusega ettenähtud meetmed on kooskõlas kalanduse ja akvakultuuri korralduskomitee arvamusega, ON VASTU VÕTNUD KÄESOLEVA MÄÄRUSE: Artikkel 1 Reguleerimisala Käesolevat määrust kohaldatakse Taani lipu all sõitvate ja ühenduses registreeritud kalalaevade suhtes, mis on seotud järgmise tegevusega: a) kalapüük Norra vetes ICESi IV rajooni alapiirkonnas a ajavahemikul 1. maist kuni 31. oktoobrini ning kohene naasmine sadamasse ajavahemikul 1. maist kuni 10. novembrini pärast kalastamist Norra vetes ICESi IV rajooni alapiirkonnas a ajavahemikul 1. maist kuni 31. oktoobrini; b) kalapüük Skagerrakis ajavahemikul 1. aprillist kuni 31. maini ning kohene naasmine sadamasse ajavahemikul 1. aprillist kuni 5. juunini pärast kalastamist Skagerrakis ajavahemikul 1. aprillist kuni 31. maini. Artikkel 2 Erimeetmed Erandina määruse (EÜ) nr 2347/2002 artikli 3 lõikest 1: 1. võivad laevad, mis on seotud artikli 1 punktis a määratletud tegevusega ja millel puudub süvamere kalapüügiluba, jätta pardale, ümber laadida või lossida: a) sinist molvat (Molva dypterigia) alla 300 kilogrammi suuruses koguses; b) muid süvamereliike, v.a sinine molva (Molva dypterigia), üldkoguses alla 100 kilogrammi; 2. võivad laevad, mis on seotud artikli 1 punktis b kirjeldatud tegevusega ja millel puudub süvamere kalapüügiluba, jätta pardale, ümber laadida või lossida: a) kalju-tömppeakala (Coryphaenoides rupestris) alla 300 kilogrammi suuruses koguses; b) muid süvamereliike, v.a kalju-tömppeakala (Coryphaenoides rupestris), üldkoguses alla 100 kilogrammi; 3. võivad laevad, mis on seotud artikli 1 mõlemas punktis a ja b määratletud tegevusega ja millel puudub süvamere kalapüügiluba, jätta pardale, ümber laadida või lossida: a) kalju-tömppeakala (Coryphaenoides rupestris) alla 300 kilogrammi suuruses koguses; b) sinist molvat (Molva dypterigia) alla 300 kilogrammi suuruses koguses; c) muid süvamereliike, v.a kalju-tömppeakala (Coryphaenoides rupestris) ja sinine molva (Molva dypterigia), üldkoguses alla 100 kilogrammi. Artikkel 3 Käesolev määrus jõustub seitsmendal päeval pärast selle avaldamist Euroopa Liidu Teatajas. Käesolev määrus on tervikuna siduv ja vahetult kohaldatav kõikides liikmesriikides. Brüssel, 21. mai 2003 Komisjoni nimel komisjoni liige Franz Fischler [1] EÜT L 351, 28.12.2002, lk 6. --------------------------------------------------